শপিং মলের চারতলা দিয়ে বার হচ্ছে কালো ধোঁয়া। ভিতরে বাজছে বিপদঘণ্টি। 
রবিবেলার সকালে আগুন-আতঙ্কে ত্রস্ত দক্ষিণ কলকাতার সাউথ সিটি শপিং মল। সেই আতঙ্ক ছড়িয়ে পড়ে শহরের বিস্তীর্ণ এলাকায়। সম্প্রতি এস এস কে এম হাসপাতালের অগ্নিকাণ্ডের স্মৃতিকে উস্কে দিয়েছে সাউথ সিটির এদিনের ঘটনা। 
দমকল এবং শপিং মল কর্তৃপক্ষের প্রাথমিক অনুমান, চারতলার ফুড কোর্টের ফলস সিলিং থেকেই আগুন লেগেছিল। যদিও এ বিষয়ে রাত পর্যন্ত অনুষ্ঠানিকভাবে কিছু জানানো হয়নি। মনে করা হচ্ছে, শর্ট সার্কিট থেকে আগুন লেগেছিল। ঘটনাস্থলে দাঁড়িয়ে দমকলমন্ত্রী শোভন চট্টোপাধ্যায়ও বলেছেন, ‘‘দেখে মনে হচ্ছে শর্ট সার্কিট থেকেই আগুন লেগেছে।’’
দমকল আধিকারিকদের মতে, প্রশিক্ষিত কর্মী এবং আধুনিক অগ্নিনির্বাপক সরঞ্জাম সময়ে সঠিক ব্যবহারের জন্যই আগুন ছড়াতে পারেনি। এড়ানো গিয়েছে বড়সড় বিপর্যয়। সে সময় শপিং মলের মাল্টিপ্লেক্সের একটি স্ক্রিনে চলছিল ‘কহানি-টু’। সেখানে ছিলেন প্রায় জনা সত্তর দর্শক। শপিং মলে তখন কর্মীর সংখ্যা প্রায় ৮০। সব মিলিয়ে সেসময় শ’দেড়েক মানুষ ছিলেন ওই মলে।
প্রত্যক্ষদর্শীরা জানিয়েছেন, সকাল ৯টা ১০ নাগাদ আগুন লাগার বিপদঘণ্টি বাজে। চারতলার বিভিন্ন অংশ এবং মেন গেট দিয়ে বাইরে গলগল করে কালো ধোঁয়া বার হচ্ছিল। বিপদঘণ্টি বাজার সঙ্গে সঙ্গেই মলের ভিতরে থাকা লোকজনকে দ্রুত বার করে দেওয়া হয়। আতঙ্কিত অবস্থায় বাইরে বেরিয়ে আসেন সিনেমা হলের দর্শকেরা। আতঙ্ক এবং উৎকণ্ঠা নিয়ে বাইরে বেরনো বেহালার এক দম্পতি তখন হাঁপাচ্ছেন। একই অবস্থা অন্যদেরও।
শপিং মলের ডেপুটি জেনারেল ম্যানেজার দীপ বিশ্বাস বলেন, ‘‘ফায়ার টিম, ইঞ্জিনিয়ারিং টিম বিপদঘণ্টি শুনেই পৌঁছে গিয়েছিল।’’ তাঁর দাবি, সিলিংয়ের কোনও সমস্যা নেই।
আগুন লাগার মিনিট পনেরোর মধ্যেই দমকল পৌঁছয়। দমকলকর্তা গৌরপ্রসাদ ঘোষ বলেন, ‘‘ফলস সিলিংয়ের চারটি জায়গায় আগুন এবং ধোঁয়া দেখতে পেয়েছি। অগ্নিনির্বাপক ব্যবস্থা ভাল।’’ চারতলার কয়েকটি অংশের কাচ ভেঙে জমে থাকা ধোঁয়া বার করেন দমকলকর্মীরা। এক নিরাপত্তাকর্মী বলেন, ‘‘স্বয়ংক্রিয় পদ্ধতিতে সে সময় স্প্রিঙ্কলার থেকে জল পড়াতেই আগুন ছড়ায়নি।’’ 
চারতলায় উঠে এদিন দেখা গেল, ফুড কোর্টের ফলস সিলিং প্রায় ভস্মীভূত। আগুনের মাত্রা কেমন ছিল তা এক ঝলক দেখলেই বোঝা যায়। পুড়ে যাওয়া ফলস সিলিংয়ের ফাঁক দিয়ে ঝুলছিল বিদ্যুতের তার। সেখান থেকেই আগুন লেগে থাকতে পারে বলে অনুমান। দীপ জানিয়েছেন, আজ, সোমবার সকাল ১১টায় ফের শপিং মল খোলার সিদ্ধান্ত নেওয়া হয়েছে।